

בס"ד

בס"ד

פרשת תולדות, תשפ"ב, מספר 1443

**מדה כנגד מדה**

**עמיצור ברק**

העיקרון של "מידה כנגד מידה" מופיע בדברי חכמינו תדיר, כגון: "הוא כפר בתחיית המתים – לפיכך לא יהיה לו חלק בתחיית המתים, שכל מידותיו של הקב"ה **מידה כנגד מידה"** (סנהדרין צ ע"ב).

עיקרון זה בא לידי ביטוי בחומשנו שוב ושוב. כבר בכישלון האנושי הראשון, באכילת הפרי האסור של עץ הדעת-טוב-ורע, גמולו הוא, בין היתר, באכילה נטולת הנאה וגדושת עיצבון וטרחה, הן לנחש המסית והן לאדם המוסת:

וַיֹּאמֶר ה' אֱ-לֹהִים אֶל הַנָּחָשׁ... וְעָפָר **תֹּאכַל** כָּל יְמֵי חַיֶּיךָ (בר' ג:יד). וּלְאָדָם אָמַר כִּי שָׁמַעְתָּ לְקוֹל אִשְׁתֶּךָ **וַתֹּאכַל** מִן הָעֵץ אֲשֶׁר צִוִּיתִיךָ... לֹא **תֹאכַל** מִמֶּנּוּ אֲרוּרָה הָאֲדָמָה בַּעֲבוּרֶךָ בְּעִצָּבוֹן **תֹּאכֲלֶנָּה** כֹּל יְמֵי חַיֶּיךָ... **וְאָכַלְתָּ** אֶת עֵשֶׂב הַשָּׂדֶה. בְּזֵעַת אַפֶּיךָ **תֹּאכַל** לֶחֶם (שם יז-יט).

ביטוי נוסף לעיקרון זה מובא בהמשך החומש. אחי יוסף מוכרים אותו לעבד במצרים, וסופם שהם מציעים את עצמם לעבדים במצרים: "אֲשֶׁר יִמָּצֵא אִתּוֹ מֵעֲבָדֶיךָ וָמֵת וְגַם אֲנַחְנוּ נִהְיֶה לַאדֹנִי לַעֲבָדִים" (בר' מד:ט), ולבסוף צאצאיהם הופכים לעבדים.

הביטוי הבולט ביותר של התממשות עיקרון זה מופיע בפרשתנו ובפרשה הבאה:יעקב **מרמה:** "בָּא אָחִיךָ **בְּמִרְמָה** וַיִּקַּח בִּרְכָתֶךָ"(בר'כז:לה), ונופל קורבןלתרמית:"וַיֹּאמֶר אֶל לָבָן... וְלָמָּה **רִמִּיתָנִי**?" (בר' כט:כה). עניין זה מופיע כבר במדרש תנחומא הישן על פרשת ויצא. מה שמרתק יותר הוא [א] הקשר הסיבתי-ענייני בין שני האירועים; [ב] ובעיקר – שפע הפרטים הזהים או הדומים של שתי הרמאויות.

[א] הקשר הסיבתי-ענייני: יעקב מגיע לבית לבן, ש**מרמה אותו** שם בהחליפו את רחל בלאה, בעקבות **הרמאות שלו** שהביאה לבריחתו מחמת עשו אחיו, שרצה להרגו.

[ב] דמיון הפרטים:

1. סוג הרמאות – התחזות (ייתכנו הרבה סוגי רמאות). בסוג זה של רמאות יש לפחות שלושה צדדים: צד א' – המתחזה (יעקב/לאה); צד ב' – המרומה (יצחק/יעקב); וצד ג' – הקורבן שאת זהותו גונבים (עשו/רחל). כך שברמאות של התחזות יש שני נפגעים: צד ב' וצד ג'.
2. ההתחזויות בעייתיות מאוד (בתחום הפרקטי והעקרוני כאחד), כי בשני האירועים המתחזים קרובים מאוד לנפגעים.
3. ...ובאותו סוג של קרבה: יעקב מתחזה לאחיו, ולאה – לאחותה. בשתי ההתחזויות צד א' הוא אח/אחות של צד ג'.
4. במקרים שלנו יש גם צד ד': יוזמי ההתחזות, שכלל לא תוכננה ע"י המתחזים!
5. ...אלא ביוזמת ההורים: רבקה ולבן.
6. ...ויוזמים אלה בשני המקרים, הם אח ואחות.
7. בשתי ההתחזויות נוצר קשר גופני בין המתחזה למרומה: יצחק ממשש את בנו: "וַיִּגַּשׁ יַעֲקֹב אֶל יִצְחָק אָבִיו וַיְמֻשֵּׁהוּ (בר' כז:כב); יעקב ולאה מגיעים לקרבה הגופנית שאין למעלה ממנה!! וכדי שההתחזות תצליח, נחוץ דמיון רב בין המתחזים לקורבנותיהם: בקול, בקומה, בגזרה, בבלורית ובמבנה הגולגולת...

\*העמיצור ברק הוא פרופ' אמריטוס להנדסה, אוניברסיטת אריאל.

1. עם כל הצלחת ההתחזות, ברור הן למתחזים והן ליוזמים שהיא תתגלה תוך זמן קצר מאד.
2. ...אלא שהתוצאות בפועל של ההתחזויות, המשמעותיות מאוד לכל המעורבים, אינן הפיכות.
3. הצלחת ההתחזות מבוססת על אי-תפקוד חוש הראיה של המרומה: "וַיְהִי כִּי זָקֵן יִצְחָק וַתִּכְהֶיןָ עֵינָיו מֵרְאֹת" (בר' כז:א). אצל לאה נוצלה חשכת הערב: "וַיְהִי בָעֶרֶב וַיִּקַּח אֶת לֵאָה בִתּוֹ וַיָּבֵא אֹתָהּ אֵלָיו וַיָּבֹא אֵלֶיהָ" (שם כט:כג), ורק כשחלפה חשכת הליל: "וַיְהִי **בַבֹּקֶר** וְהִנֵּה הִוא לֵאָה" (שם:כה), התחוורה ליעקב המציאות.
4. ועדיין אין הצלחת ההטעיה מובטחת מראש. לכן בשתי ההטעיות מעורבת אכילה: יעקב מאכיל את אביו, לבן מקדים משתה. הסעודות כוללות ייןשמטשטש את עירנות המרומה. אצל יצחק: "וַיֹּאמֶר הַגִּשָׁה לִּי וְאֹכְלָה... וַיַּגֶּשׁ לוֹ וַיֹּאכַל וַיָּבֵא לוֹ **יַיִן וַיֵּשְׁתְּ**" (כז:כה), ואצל יעקב: "וַיֶּאֱסֹף לָבָן... וַיַּעַשׂ **מִשְׁתֶּה**" (כט:כב), ואין משתה אלא ביין.[[1]](#footnote-1)
5. יש אפילו קשר לשוני בין המתחזים לנפגעים:

* בן "גדול" ובן "קטן": "וַתִּקַּח רִבְקָה אֶת בִּגְדֵי עֵשָׂו בְּנָהּ **הַגָּדֹל**... וַתַּלְבֵּשׁ אֶת יַעֲקֹב בְּנָהּ **הַקָּטָן**" (בר' כז:טו).
* בת "גדולה" ובת "קטנה": "וּלְלָבָן שְׁתֵּי בָנוֹת שֵׁם **הַגְּדֹלָה** לֵאָה וְשֵׁם **הַקְּטַנָּה** רָחֵל" (בר' כט:טז).

במקרים רבים אין התורה מבטאת עמדה שיפוטית ברורה על מעשים ואנשים, ולכאורה היא מסתפקת בתיאורי המקרים, וכך גם בפרשתנו. אבל התממשות העיקרון של "מידה כנגד מידה", עם כל המאפיינים שצוינו לעיל, מעידה על החומרה שבהתחזות יעקב, שמתגבשת ממספר מרכיבים:

1. הטעיה של אדם – עבירה על הציווי: "מִדְּבַר שֶׁקֶר תִּרְחָק" (שמ' כג:ז).
2. גם עבירה על האיסור: "וְלִפְנֵי עִוֵּר לֹא תִתֵּן מִכְשֹׁל וְיָרֵאתָ מֵּאֱ-לֹהֶיךָ אֲנִי ה'" (וי' יט:יד). במקרה זה, במשמעות הבסיסית של הביטוי "לִפְנֵי עִוֵּר" ובמשמעות המטפורית שלו.
3. זו אינה הטעיה של אדם זר; קורבן ההטעיה הוא אביו של האיש המטעה, ויש כאן עבירה על מצוות כיבוד אב.
4. פגיעה באחיו – גזל הברכה.
5. ע"י שימוש בבגדי אחיו!
6. הבאת אחיו לתכנון רצח.
7. פגיעה בתדמית ובאישיות של יעקב עצמו.
8. גרימת מבוכה קשה לכל המעורבים, והרי גרימת מבוכה לזולת היא סוג של אונאת דברים, המהווה עבירה חמורה ביותר, ולפי הגמרא היא שקולה לשפיכות דמים (בבא מציעא נח ע"ב).

אמנם הרעיון והתכנון הם ביוזמתה של רבקה, אבל האחריות מוטלת על שניהם.

במבט נרחב יותר, ייתכן אולי שגם המבוכה שנגרמה ליצחק ע"י ההתחזות של יעקב, וגם הבאתו למצב הפגיע של מרומה, מהווים מעין תוצאת-גמול של **מידה כנגד מידה** על אירוע מביך קודם בפרשתנו, שהיה אחראי לו יצחק: הצגת רבקה כאחותו, כשנדד לגרר. כך בעצם התחזתה רבקה לאחות של..., לא בדיוק אבל בדומה ליעקב שהתחזה לאחיו וללאה שהתחזתה לאחותה. גם כאן התגלתה ההתחזות, וגם במקרה זה היוזמה לא הייתה של המתחזה אלא של הנפש הקרובה לה. גם אירוע זה מותיר רושם מטריד מאוד אצל הקורא, אף שהתורה אינה נוקטת בגלוי בעמדה שיפוטית באשר להחלטת יצחק.

מי שאולי שימש דוגמה ליצחק הוא אברהם אביו. כשירד למצרים בשל הרעב, הציג את שרה אשתו כאחותו. גם כאן התורה אינה מתבטאת בשיפוטיות, אבל הרמב"ן כותב: "ודע כי אברהם אבינו חטא חֵטא גדול בשגגה, שהביא אשתו הצדקת במכשול עוון מפני פחדו פן יהרגוהו, והיה לו לבטוח בה' שיציל אותו ואת אשתו".

ביטוי נוסף וכואב של "מידה כנגד מידה" שקיבל יעקב על הטעית אביו הוא ההטעיה שהטעוהו בניו, בהציגם במצג-שווא את כתונת יוסף המוכתמת בדם! הוא שהטעה את אביו בבגדי אחיו הגזולים, הוטעה ע"י בניו בבגד הגזול של אחיהם.

מקרה זה מתקשר להתחזות נוספת בחומשנו: כתוצאה מהתחזות לאה ונישואיה ליעקב, נולד יהודה. כ-20 שנה היה יהודה לאישיות הקובעת במשפחת יעקב: הוא שהציע פשרה שהתקבלה באשר לגורל הנער יוסף: לא להרוג אותו, אך גם לא להשיבו לאביו, אלא למכור אותו; הוא זה שהצליח לשכנע את יעקב לאפשר לבנימין להצטרף לאחים בנסיעה למצרים; הוא שיזם את שיחת השכנוע עם יוסף והציע עצמו לעבד במקום בנימין, והוא שנשלח ע"י יעקב לפני האחים אל יוסף לארץ גושן.

והנה, גם יהודה נפל קורבן להתחזות של קרובת משפחתו שהתחזתה לִקְּדֵשָה: תמר כלתו, שהוא עצמו בחר לבנו ער: "וַיִּקַּח יְהוּדָה אִשָּׁה לְעֵר בְּכוֹרוֹ וּשְׁמָהּ תָּמָר" (בר' לח:ו).

גם יהודה – כיעקב אביו עם לאה – לא זיהה אותה אף שהיה עימה בקרבה הגופנית המרבית. גם כאן התגלתה התרמית אחרי זמן קצר, וגם תוצאות האירוע הזה, פרץ וזרח, לא היו הפיכות. גם כאן נראה שיהודה קיבל עונש של "מידה כנגד מידה": בהיותו האח שהציע למכור את יוסף וגם בהיותו הנציג והדובר של בני יעקב, יש להניח שהוא זה שהטעה את יעקב בהציגו ליעקב את הכתונת הספוגה בדם ובאומרו: "זֹאת מָצָאנוּ הַכֶּר נָא הַכְּתֹנֶת בִּנְךָ הִוא" (בר' לז:לב). הראיות הן:

* "וַיִּשְׁחֲטוּ שְׂעִיר **עִזִּים** וַיִּטְבְּלוּ אֶת הַכֻּתֹּנֶת בַּדָּם. וַיְשַׁלְּחוּ... וַיָּבִיאוּ אֶל אֲבִיהֶם וַיֹּאמְרוּ זֹאת מָצָאנוּ **הַכֶּר נָא** הַכְּתֹנֶת בִּנְךָ הִוא".

הביטוי "הכר נא" מופיע רק עוד פעם אחת בכל התנ"ך – בספור ההתחזות של תמר! בפרק הבא: "וַיֹּאמֶר אָנֹכִי אֲשַׁלַּח גְּדִי **עִזִּים** מִן הַצֹּאן,... הִוא מוּצֵאת וְהִיא שָׁלְחָה אֶל חָמִיהָ... לְאִישׁ אֲשֶׁר אֵלֶּה לּוֹ אָנֹכִי הָרָה וַתֹּאמֶר **הַכֶּר נָא** לְמִי הַחֹתֶמֶת וְהַפְּתִילִים וְהַמַּטֶּה הָאֵלֶּה" (בר' לח:יז,כה).

* גם המלה המיותרת לכאורה "עזים" בשני האירועים מרמזת על הקשר הסמוי בין שתי ההטעיות שבהן היה יהודה מעורב.
* וחזרה לפרשתנו: גם בהתחזות אביו יעקב הוא מאכיל את יצחק בשני גדיי **עזים**, וגם כאן המלה **עזים** מיותרת לכאורה. כך אולי מרמזת התורה על הקשר בין שלש ההטעיות.

גם אחי יהודה, ילידי ההתחזות של לאה לרחל ושותפיו למכירת יוסף ולהטעיה במרמה של יעקב, נפלו קורבן להתחזות נוספת, אם כי שונה: "וַיַּכֵּר יוֹסֵף אֶת אֶחָיו וְהֵם לֹא הִכִּרֻהוּ" (בר' מב:ח). "מידה כנגד מידה"; הם התנכרו לו: "וַיִּרְאוּ אֶחָיו כִּי אֹתוֹ אָהַב אֲבִיהֶם מִכָּל אֶחָיו וַיִּשְׂנְאוּ אֹתוֹ וְלֹא יָכְלוּ דַּבְּרוֹ לְשָׁלֹם" (בר' לז:ד), והוא התנכר להם: "וַיַּרְא יוֹסֵף אֶת אֶחָיו וַיַּכִּרֵם וַיִּתְנַכֵּר אֲלֵיהֶם וַיְדַבֵּר אִתָּם קָשׁוֹת" (שם, מב:ז).

ועוד חזרה לפרשתנו: על ניצול העיוורון של יצחק להטעייתו, לוקה יעקב בעיוורון בזקנותו; מידה כנגד מידה: "וְעֵינֵי יִשְׂרָאֵל כָּבְדוּ מִזֹּקֶן לֹא יוּכַל לִרְאוֹת" (בר' מח:י).

**חשוב לציין ולסנגר כי כל ההטעיות וההתחזויות נעשו עקב אילוצים של הנסיבות שאליהן נקלעו המתחזים, ועליהם נכתוב בעתיד אי"ה**.

**דף שבועי, גיליון 1443, תולדות, תשפ"ב**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: [dafshv@mail.biu.ac.il](mailto:dafshv@mail.biu.ac.il)

ניתן לפנות לכתובת זו ולקבל את הדף מדי שבוע בדוא"ל.

https://www.peacerun.org/static/media/uploads/global/frontpageimages/facebook.png[הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. 1 השפעת היין על חדות המחשבה מופיעה בחומש בראשית עוד כמה פעמים: נח, לוט ואחי יוסף: "וַיִּשְׁתּוּ **וַיִּשְׁכְּרוּ** עִמּוֹ" (בר' מג:לד), כדי שלא יבדקו וימצאו את הגביע המושתל באמתחת בנימין. [↑](#footnote-ref-1)